SK Úradný vestník Európskej únie L 114/5

VYKONÁVACIE ROZHODNUTIE KOMISIE

z 3. mája 2011,

ktorým sa mení a dopĺňa rozhodnutie 2004/211/ES, pokiaľ ide o položku týkajúcu sa Južnej Afriky v zozname tretích krajín a ich častí, z ktorých sa povoľuje vstup živých zvierat čeľade koňovité a spermy, oocytov a embryí koní (Equinae) do Európskej únie

[oznámené pod číslom K(2011) 2959]

(Text s významom pre EHP)

(2011/267/EÚ)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na smernicu Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v prílohe A oddiele I k smernici 90/425/EHS, a na ich dovoz do Spoločenstva (1), a najmä na jej článok 17 ods. 3 písm. a),

so zreteľom na smernicu Rady 2009/156/ES z 30. novembra 2009 o zdravotnom stave zvierat v súvislosti s presunom a dovozom zvierat čeľade koňovité z tretích krajín (2), a najmä na jej článok 12 ods. 1, na úvodnú vetu jej článku 19 a na článok 19 písm. a) a b),

keďže:

(1) Smernicou 92/65/EHS sa stanovujú podmienky platné pre dovoz zvierat, spermy, oocytov a embryí. Uvedené podmienky majú byť aspoň rovnocenné podmienkam platným pre obchod medzi členskými štátmi.

(2) V smernici 2009/156/ES sa stanovujú veterinárne podmienky v súvislosti s presunom živých zvierat čeľade koňovité medzi členskými štátmi a ich dovozom z tretích krajín. Podľa tejto smernice musia zvieratá čeľade koňovité pochádzať z tretích krajín, ktoré sú bez výskytu afrického moru koní.

(3) V rozhodnutí Komisie 2004/211/ES zo 6. januára 2004, ktorým sa ustanovuje zoznam tretích krajín a častí ich územia, z ktorých členské štáty povoľujú dovoz živých zvierat koňovitých a ich spermy, oocytov a embryí a ktorým sa menia a dopĺňajú rozhodnutia 93/195/EHS a 94/63/ES (3), sa uvádza zoznam tretích krajín a častí ich území, z ktorých členské štáty majú povoliť dovoz zvierat čeľade koňovité a spermy, oocytov a embryí koní (Equinae) a uvádzajú sa ďalšie podmienky platné pre takýto dovoz. Tento zoznam je uvedený v prílohe I k danému rozhodnutiu. Uvedený zoznam obsahuje metropolitnú oblasť Kapské mesto.

(4) V marci 2011 Južná Afrika oznámila ohnisko afrického moru koní na hraniciach medzi pásmom dohľadu a oblasťou bez výskytu afrického moru koní v metropolitnej oblasti Kapské mesto stanovenými v súlade s rozhodnutím Komisie 2008/698/ES z 8. augusta 2008 o dočasnom vstupe a dovozoch do Spoločenstva registrovaných koní z Južnej Afriky (4).

(5) Uvedená situácia môže prestavovať závažné riziko pre zdravie populácie koní (Equinae) v Únii, a preto by sa dočasný vstup registrovaných koní a dovoz takýchto koní a spermy registrovaných koní z metropolitnej oblasti Kapské mesto mal pozastaviť.

(6) Rozhodnutie 2004/211/ES by sa preto malo zodpovedajúcim spôsobom zmeniť a doplniť.

(7) Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,

PRIJALA TOTO ROZHODNUTIE:

Článok 1

V prílohe I k rozhodnutiu 2004/211/ES sa položka týkajúca sa Južnej Afriky nahrádza takto:

„ZA Južná Afrika ZA-0 celá krajina — — — — — — — — — — ZA-1 metropolitná oblasť Kapské mesto (ohľadne podrobností pozri rubriku 2) F — — — — — — — — — rozhodnutie 2008/698/ES“

Článok 2

Toto rozhodnutie je určené členským štátom.

V Bruseli 3. mája 2011 Za Komisiu John DALLI člen Komisie

(1) Ú. v. ES L 268, 14.9.1992, s. 54.

(2) Ú. v. EÚ L 192, 23.7.2010, s. 1.

(3) Ú. v. EÚ L 73, 11.3.2004, s. 1.

(4) Ú. v. EÚ L 235, 2.9.2008, s. 16.